Муддатидан илгари Ўзбекистон Республикаси Президенти сайловини ўтказувчи комиссиялар аъзоларининг малакасини оширишни ташкил этиш Концепциясига

2-ИЛОВА

**Ўқув-амалиёт машғулотларини ташкил этиш ва ўтказилишини мувофиқлаштириш бўйича ҳудудий ишчи гуруҳларнинг**

**АСОСИЙ ВАЗИФАЛАРИ**

Ҳудудий тренерларга услубий ва амалий кўмак бериш, таълим сифатини мониторинг қилиш, шунингдек ҳудудларда ўқув-амалиёт машғулотларини сифатли ташкил этиш ҳамда мувофиқлаштириш бўйича Қорақалпоғистон Республикаси, вилоятлар ва Тошкент шаҳрида ҳудудий ишчи гуруҳлари ташкил этилади.

Ҳудудий ишчи гуруҳлари аъзолари ўз ҳудудларидаги ўқув-амалиёт машғулотларини сифатли ташкил қилиш ва мувофиқлаштиришга, сайлов жараёнларида қонунчилик талабларига қатъий риоя қилинишига шахсан масъул ҳисобланадилар.

Ҳудудий ишчи гуруҳ сайлов жараёни иштирокчиларини ўқитиш бўйича ишларни ташкил этишни таъминлаб, унинг зиммасига қуйидаги вазифалар юклатилади:

Марказий сайлов комиссиясининг қарори билан тасдиқланган сайлов комиссиялари аъзолари малакасини оширишни ташкил этиш Концепциясининг ўз ҳудудларида ижросини таъминлаш;

ҳудудларда ўқитиладиган ҳудудий тренерларнинг таркибини шакллантириш, уларни ўқитиш учун тегишинча Қорақалпоғистон Республикаси, вилоятлар ва Тошкент шаҳри марказларида замонавий бино (ўқув муассасаси)ни танлаш, республика тренерлари томонидан ўқув-амалиёт машғулотларини ўтказиш учун аудиторияларни жиҳозлаш, амалий машғулот учун намунавий сайлов участкасини шакллантириш ва жиҳозлаш;

Республика ишчи гуруҳи томонидан тасдиқланган режа-графикка мувофиқ республика тренерлари томонидан ҳудудий тренерларга ўқув-амалиёт машғулотларини самарали ташкил этилиши ва ўтказилишини таъминлаш;

ўқув-амалиёт машғулотларига жалб этилган ҳудудий тренерлар контингентини ҳудудларга бириктириш ва уларнинг фаолиятини мониторинг қилиш;

ўз ҳудудларидаги ҳар бир туман, шаҳарда ўқув-амалиёт машғулотларини ташкил этиш ва ўтказилишини мувофиқлаштириш бўйича туман (шаҳар) ишчи гуруҳларини тузиш;

туман, шаҳар ишчи гуруҳлари билан ҳамкорликда ўқув-амалиёт машғулотларида ўқитиладиган участка сайлов комиссияси раиси, раис ўринбосари ва котиби рўйхатларини шакллантириш, уларни республика ишчи гуруҳи томонидан белгиланган шаклдаги режа-жадвалга асосан гуруҳларга тақсимлаш ва тасдиқлаш;

туман, шаҳар ишчи гуруҳлари томонидан ҳар бир туман, шаҳарда тингловчилар сонидан келиб чиқиб (биттадан учтагача) ўқув-амалиёт машғулотлари ўтказиладиган биноларни танлаш ва уларни Концепцияда белгиланган тартибда жиҳозланишини таъминлаш;

ҳудудларда ташкил этилаётган ўқув-амалиёт машғулотлари режа-жадвалини Концепцияда кўрсатилган муддатларга мувофиқ ишлаб чиқиш, тасдиқлаш ва унинг ўз вақтида, сифатли бажарилишини мониторинг қилиш;

тингловчиларнинг ўқув-амалиёт машғулотларида ўз вақтида ва тўлиқ иштирок этишларини таъминлаш;

ўқув-амалиёт машғулотлари учун ажратилган хоналар ўқув-амалиёт машғулотларини онлайн мониторинг қилиш учун зарурий қурилмалар билан (онлайн видеокамера, микрофон, тезлиги юқори бўлган интернет) таъминлаш;

ўқув-амалиёт машғулотларини якуни бўйича тингловчиларни тест синовларидан ўтказиш ва натижаларини таҳлил қилиш жараёнларини мониторинг қилиш.

ўқув-амалиёт машғулотларининг сифатли ва белгиланган режа-жадвал асосида ўтказилишини назорат қилиш, улар юзасидан таҳлилий маълумот тайёрлаш ва **кунлик тайёрланган маълумотларни Республика ишчи гуруҳига тақдим этиб бориш**.

Республика тренерларига услубий ва амалий кўмак бериш.

Эҳтиёж ва заруратга қараб Ҳудудий ишчи гуруҳлари зиммасига бошқа вазифалар ҳам юклатилиши мумкин.